Karen Ellemann (V), 2009-05-04:
Denne kommission skulle have til opgave i løbet af et år at udvikle en hel række modeller til statslig og mellemkommunal finansiering af kommunernes økonomi.
Jeg forstår forslaget således, at alle disse modeller skulle kunne sikre en bedre sammenhæng mellem skattetryk, service og lokal velfærd.
Kommissionen skal ifølge forslaget være sammensat af eksperter fra universiteterne, SFI og AKF.
Det fremgår endvidere, at den skal erstatte, hvad der omtales som tidligere kommunale udvalgsarbejder sammensat med repræsentanter fra KL, Danske Regioner, Finansministeriet og Indenrigs- og Socialministeriet.
Jeg går ud fra, at der så med det menes Indenrigs- og Socialministeriets Finansieringsudvalg.
Forslagsstillerne forsøger i begrundelsen at tegne et billede af traditioner for partipolitiske hensyn ved ændringer i udligningen, eller af, at ændringer er blevet til i lukkede embedsmandsmiljøer, som angiveligt skulle have vist sig stærkt påvirkelige af skiftende interesseorganisationers ønsker.
Jeg kan overhovedet ikke genkende dette billede af et lukket embedsmandsmiljø.
Jeg mener tværtimod, at Indenrigs- og Socialministeriets Finansieringsudvalg er et glimrende eksempel på et godt samarbejde mellem en række ministerier samt kommuner og regioner, med kommunerne repræsenteret gennem KL og regionerne gennem Danske Regioner.
Indenrigs- og Socialministeriets Finansieringsudvalg er et teknisk embedsmandsudvalg, der igennem årene har udarbejdet en lang række analyser og beregninger, som er dokumenteret og offentliggjort i et større antal betænkninger, rapporter og notater.
Udvalgets arbejde er gennem årene anvendt som grundlag for den siddende regerings fremsættelse af forslag til justeringer i det kommunale udligningssystem for Folketinget.
Udvalget opstiller modeller og giver anbefalinger, men det er selvsagt ikke udvalget, som stiller forslagene i Folketinget til udformningen af tilskuds- og udligningssystemet, selv om man kunne få det indtryk ud fra beslutningsforslagets bemærkninger.
Finansieringsudvalgets sammensætning af repræsentanter fra KL og Danske Regioner samt repræsentanter fra en række ministerier indebærer, at udvalget på samme tid repræsenterer en faglighed med hensyn til indretningen af udligningssystemet og viden om lovgivningen og forvaltningen af lovgivningen i kommunerne.
Denne sammensætning af faglighed og kommunal viden vurderes at være et nødvendigt grundlag for at opstille mulige modeller for indretningen af de kommunale finansieringssystemer for den til enhver tid siddende regering, når der vurderes at være behov for det.
Herudover har udvalget gennem sin sammensætning en viden om de overvejelser og synspunkter, som kommunerne og regionerne kan have i forhold til indretningen af systemet.
Men udvalget har i øvrigt også ved forskellige lejligheder inddraget teknisk ekspertise udefra vedrørende bl.a. statistiske metoder.
Jeg mener ikke, at en tilsvarende kombination af kompetence og viden vil kunne opnås gennem en kommission af eksperter fra universiteter osv.
Dermed mener jeg også, at der med en sådan kommission vil være fare for at fjerne sig for meget fra den nødvendige faglighed baseret på viden om den kommunale sektor og finansieringssystemet.
Men det udelukker naturligvis ikke, at eksperter eller kommuner kan fremlægge deres synspunkter på indretningen af det kommunale finansieringssystem i offentligheden og over for Finansieringsudvalget.
Eksempelvis blev der inddraget en række henvendelser fra kommuner og kommunegrupperinger i forbindelse med udvalgets forberedelse af udligningsreformen fra 2006.
Finansieringsudvalget skal i den kommende tid se på, hvordan de kommunale udgiftsbehov opgøres i udligningssystemet.
Her mener jeg, at Finansieringsudvalget har de bedste forudsætninger for at foretage en solid gennemgang af opgørelsen og forholde sig til de kritikpunkter, der har været fra nogle kommuner.
En kommission som foreslået vil efter regeringens opfattelse ikke være en hensigtsmæssig anvendelse af offentlige midler, og regeringen kan således ikke støtte forslaget.
Jeg vil bestemt ikke afvise det, som min forgænger har sagt i forbindelse med den kritik, der er rejst fra de fynske kommuner.
Jeg anerkender også, at hvis der er behov for justeringer i den måde, tingene opgøres på, skal det selvfølgelig underbygges med et solidt fagligt grundlag osv., og at vi naturligvis sammen med parterne bag hele udligningsaftalen skal være åbne for, at der er nogle synspunkter, som kan være relevante at tage med i det nye arbejde, som Finansieringsudvalget netop skal til at gå i gang med.